CELEX: C2005/057/60
Language: fi
Date: 2005-03-05 00:00:00
Title: Asia T-498/04: Zhejiang Xinan Chemical Industrial Group Co. Ltd:n 23.12.2004 Euroopan unionin neuvostoa vastaan nostama kanne

5.3.2005   
            
            
               FI
            
            
               Euroopan unionin virallinen lehti
            
            
               C 57/35
            
         Zhejiang Xinan Chemical Industrial Group Co. Ltd:n 23.12.2004 Euroopan unionin neuvostoa vastaan nostama kanne
   (Asia T-498/04)
   (2005/C 57/60)
   Oikeudenkäyntikieli: englanti
   Zhejiang Xinan Chemical Industrial Group Co. Ltd, kotipaikka Jiande (Kiinan kansantasavalta), on nostanut 23.12.2004 Euroopan yhteisöjen ensimmäisen oikeusasteen tuomioistuimessa kanteen Euroopan unionin neuvostoa vastaan. Kantajan edustajana on asianajaja D. Horovitz, prosessiosoite Luxemburgissa.
   Kantaja vaatii, että ensimmäisen oikeusasteen tuomioistuin
   
               —
            
            
               kumoaa riidanalaisen asetuksen 1 artiklan siltä osin kuin se koskee kantajaa
            
         
               —
            
            
               velvoittaa neuvoston korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Kantaja vaatii lopullisen polkumyyntitullin käyttöön ottamisesta Kiinan kansantasavallasta peräisin olevan glyfosaatin tuonnissa 24 päivänä syyskuuta 2004 annetun neuvoston asetuksen (EY) N:o 1683/2004 (1) kumoamista itseään koskevilta osin. Se korostaa, etteivät yhteisön toimielimet ole kantajan osalta soveltaneet asianmukaisesti markkinatalouskohteluun liittyvää arviointia.
   Kanteensa tueksi kantaja vetoaa ilmeiseen arviointivirheeseen asetuksen N:o 384/96 (2), sellaisena kuin se on muutettuna, 2 artiklan 7 kohdan c alakohdan soveltamisessa.
   Kantaja korostaa, ettei neuvosto ole riidanalaisessa asetuksessa todennut, että valtio on merkittävällä tavalla puuttunut kantajan liiketoimintapäätöksiin. Neuvosto ei kantajan mukaan myöskään soveltanut asianmukaista rajaa sen arvioimiseksi, olivatko 2 artiklan 7 kohdan c alakohdassa säädetyt vaatimukset täyttyneet. Kantaja kiistää, että valtion väitetty oikeus – ilman aineellista ilmentymää tai käyttöä – puuttua yrityksen liiketoimintapäätöksiin oli tekijä, jonka perusteella voitiin päätellä, ettei 2 artiklan 7 kohdan c alakohdan ensimmäinen vaatimus ollut täyttynyt. Kantaja korostaa vielä, että esitetty näyttö osoittaa selvästi, että hintoja, kustannuksia ja tuotantopanoksia koskevat kantajan päätökset on tehty markkinoihin perustuvien tarjontaa ja kysyntää heijastavien viitteiden perusteella sekä ilman valtion puuttumista tässä suhteessa.
   Toiseksi kantaja vetoaa WTO:n polkumyyntisopimuksen liitteessä II olevan 6 kohdan ja asetuksen N:o 384/96 18 artiklan 4 kohdan rikkomiseen sekä kantajan laillisten oikeuksien suojaamista koskevan velvollisuuden laiminlyöntiin. Kantaja korostaa, että sen laillisia ja menettelyllisiä oikeuksia on loukattu, koska sille ei ilmoitettu sen esittämän näytön hylkäämisen syistä, koska sillä ei ole annettu mahdollisuutta esittää lisätietoja ja koska sen esittämien pyyntöjen hylkäysperusteita ei ole julkaistu.
   Lopuksi kantaja vetoaa perustellun luottamuksen loukkaamiseen, sillä yhteisön toimielimet laiminlöivät sen markkinatalouskohtelua koskevan pyynnön nopean ratkaisemisen.
   
      (1)  EYVL L 303, s. 1.
   
      (2)  Polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annettu neuvoston asetus (EY) N:o 384/96 (EYVL L 56, s. 1).